遂寧府庫古銅物
作者：袁說友
朝代：宋

paragraphs: 我貌殊不古，而有好古心。
未老已成癖，此病那砭鍼。
本非口腹累，乃困耳目侵。
遂州古名邦，有物歲月深。
一一銅作器，得之古墓陰。
燈罌間管柱，匜耳擎杯斟。
劍弰累蒼節，鳳口塗黄金。
人形雜獸面，詭異難橅臨。
糢糊滓塵土，剝蝕遭晴霖。
摩挲細拂拭，名代不可尋。
楛矢辨形質，古磬鳴聲音。
一經聖賢手，疑信別古今。
佳哉今所藏，歷世方駸駸。
會當有博雅，破此聾與瘖。
敢效石鼓歌，吾意豈微吟。